
พอดีผมกับครอบครัวได้มีโอกาสมาแอดมิทเป็นผู้ป่วยในที่ศูนย์การแพทย์สมเด็จพระเทพรัตน์ (SDMC) โรงพยาบาลรามาธิบดี อยู่ช่วงสัปดาห์หนึ่งครับ เลยมีโอกาสได้มาใช้บริการที่ศูนย์อาหารใต้อาคารนี้อยู่หลายมื้อทีเดียวครับ

## ศูนย์อาหารนี้อยู่ใต้อาคารสมเด็จพระเทพรัตน์ ตึกใหม่ตรงสี่แยกไฟแดงฝั่งที่ติดกับถนนราชวิถี ไม่ใช่ตึกโรงพยาบาลรามาเก่าครับ

ถ้าพูดถึงศูนย์อาหารในโรงพยาบาล สิ่งที่เรานึกอยู่ว่าจะเป็นก็คงเป็นเรื่องเมนูเพื่อสุขภาพ รสชาติอ่อน และสะอาดสุขอนามัย แน่นอนครับว่าอย่างหลังที่นี่สะอาดแน่นอน จานชามภาชนะที่ใช้ล้างสะอาดมีลวก ช้อนส้อมจัดเป็นระเบียบให้หยิบพร้อมน้ำร้อนสำหรับลวก ส่วนพวกเมนูอาหารเพื่อสุขภาพอย่างมังสวิรัติที่นี่ก็มีขายแต่รู้สึกจะมีร้านเดียวมั๊ง ส่วนใหญ่เป็นอาหารเมนูพื้นฐานที่ขายตามศูนย์อาหารทั่วไปข้างนอก อย่างข้าวราดแกง ข้าวมันไก่ อาหารตามสั่งจานเดียว ก๋วยเตี๋ยว ราดหน้า โจ๊ก ข้าวต้ม ส่วนรสชาติรวมๆผมว่าอร่อยดีเลยนะครับ รสจัดก็มี เรียกว่าเหมาะสำหรับญาติที่มาเยี่ยมคนไข้และคนที่มาติดต่อใช้บริการที่ตึกนี้ครับ

## เปิดทุกวัน ตั้งแต่ช่วงเช้าๆเลย 7 โมงก็เปิดแล้ว ขายถึงช่วงบ่ายๆก็ปิดแล้วครับ ไม่ถึงช่วงเย็น ถ้าเป็นวันเสาร์บ่ายหรืออาทิตย์ที่นี่คนจะเยอะครับเพราะร้านอาหารอื่นๆในตึกนี้จะปิดกัน

## ราคาอาหารเริ่มต้น 25 บาท (ราดแกงอย่างเดียว) ถึงไม่เกิน 40 บาทต่อจาน พวกเครื่องดื่มสมุนไพรหรือชงเสร็จแก้วนึงราคาผมว่าสูงไปหน่อยเมื่อเทียบกันกับอาหารครับ 20 บาทต่อแก้ว

## ระบบการชำระเงิน คือ เราต้องแลกเป็นบัตรแข็งด้วยเงินสดใส่มูลค่าเข้าไป ตามร้านก็จะรูดตัดยอดเงินออก เหลือก็ไปแลกเงินคืนครับ

เท่าที่ผมมาฝากท้องอยู่บ่อยๆช่วงนึง แนะนำร้านที่ผมว่าเด็ดสุดสำหรับผมนั่นคือ #ก๋วยเตี๋ยวต้มยำสุโขทัย พิเศษชามละ 30 บาท มีใส่เครื่องเลือกได้เป็น หมูแดง ลูกชิ้น และมีเครื่องพวกเต้าหู้ต่างๆสำหรับใส่ก๋วยเตี๋ยวแคะ (ชอบส่วนตัวอยู่แล้ว) ถ้าบอกว่าต้มยำเค้าจะปรุงให้กลมกล่อมอยู่แล้ว เผ็ดไม่มาก เน้นหวานกับเปรี้ยว ไม่ต้องใส่ไรเพิ่มก็อร่อยครับ
สรุปให้ 4 ดาวครับ ตัดเรื่องพื้นที่คับแคบไปหน่อยนึง ถ้าคนมาเยอะๆอย่างช่วงสายหรือมื้อเที่ยงอาจต้องนั่งแชร์กับโต๊ะอื่น หรือต้องรีบทานแล้วรีบลุกแบ่งคนอื่นครับ

ปล: ชั้น 2 เดินบันไดขึ้นไป ก็สามารถขึ้นไปนั่งทานได้ครับ เงียบหน่อย แต่อึดอัด ไม่โปร่ง เท่าชั้นล่าง


